Document ID: /roh_data/filtered/fineweb-2-filterrobots_roh.jsonl.gz/25687

Cun 158 donaziuns d’organs è il dumber s’augmentà per 10% cumpareglià cun il 2017. Quai communitgescha la fundaziun naziunala da donaziuns d’organs e transplantaziun Swisstransplant.
Quest augment saja tranter auter d'attribuir ad ina buna collavuraziun tranter Swisstransplant ed il persunal dal fatg sin las staziuns d'urgenza ed intensivas, declera la fundaziun.
Malgrà ch'il dumber da donaziuns crescha, spetgavan la fin da l'onn anc adina radund 1’400 persunas sin in nov organ. Il 2018 èn 68 persunas sin la glista da spetga mortas.
Nov register online
Swisstransplant ha lantschà l'atun passà in register online per donaturs d’organs. Grazia al register online hajan ils confamigliars la segirtad da decider en il senn dal defunct, di Swisstransplant. Actualmain dovran donaturs d’organs ina carta d’attest da donatur d’organs. Quella n'è savens dentant betg en la bursa dal pazient ed uschia n’èsi savens betg enconuschent, sche la donaziun d’organs è giavischada.
RR novitads 10:00